b'\n_START_ARTICLE_\nKlaudije Klaudijan\n_START_PARAGRAPH_\nKlaudije Klaudijan (latinski: Claudius Claudianus; oko 370. - oko 404.) bio je kasnoanti\xc4\x8dki gr\xc4\x8dki pjesnik koji je pisao na latinskom, poznat prije svega kao dvorski pjesnik zapadnorimskog cara Honorija. Bio je rodom iz Aleksandrije, a njegovo religijsko opredjeljenje, odnosno je li bio kr\xc5\xa1\xc4\x87anin ili poganin, nije poznato. U svakom slu\xc4\x8daju je oko 395. do\xc5\xa1ao u Rim gdje se istakao panegiricima bogatim i utjecajnim aristokratima i politi\xc4\x8darima. Vremenom je stekao naklonost vojskovo\xc4\x91e Stilihona koji mu je ukazao brojne po\xc4\x8dasti, a Stilihonova supruga Serena odabrala bogatu suprugu._NEWLINE_Klaudijan se smatra jednim od najboljih pisaca kasne rimske knji\xc5\xbeevnosti, iako je svoj talent prije svega rabio u propagandne svrhe, slave\xc4\x87i Stilihona i pi\xc5\xa1u\xc4\x87i pogrdne pjesme na ra\xc4\x8dun njegovih neprijatelja na dvoru isto\xc4\x8dnog cara Arkadija. One su, me\xc4\x91utim, jedan od najvrjednijih povijesnih izvora za to razdoblje.'